lipodystrofi | lex.dk – Den Store Danske
Lipodystrofi, forskellige sjældne syndromer, som primært rammer kvinder. De er karakteriseret ved tab af kropsfedt (lipoatrofi), nedsat følsomhed for insulin, diabetes mellitus, forhøjet fedtindhold i blodet og forhøjet stofskifte. Syndromerne kan være medfødte eller opstå senere i livet, og lipodystrofien kan være lokaliseret til fx ansigt og overkrop eller fordelt over krop, arme og ben. Forskellige syndromer er beskrevet af Lawrence, Barraquer-Simon, Köbberling og Dunnigan samt Seip-Beradinelli. Årsagerne til syndromerne er ukendte, og der kendes ingen behandling.
Ordet lipodystrofi kommer af gr. lipos 'fedt', dystrophia 'unormal' og trofe 'ernæring'.
Injektion af insulin i underhuden kan fremkalde såkaldt lipodystrofi i form af udvikling af fedtpuder på indstiksstedet, især når insulin injiceres på samme sted.
Ved behandling af hiv med proteasehæmmere ses atrofi af underhudsfedt og ophobning af fedt centralt i kroppen og i lever og muskler.
Vil du citere denne artikel? Kopier denne tekst og indsæt den i din litteraturliste: Johansen, Klaus: lipodystrofi i Den Store Danske på lex.dk. Hentet fra https://denstoredanske.lex.dk/lipodystrofi